РЕГЛАМЕНТ ЗА ИЗПЪЛНЕНИЕ (ЕС) 2022/1404 НА КОМИСИЯТА

от 16 август 2022 година

за изменение на Регламент за изпълнение (ЕС) 2018/2019 по отношение на някои растения за засаждане от Lonicera L., с произход от Турция, и някои растения за засаждане от Malus domestica, с произход от Молдова

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 42, параграф 4, първа алинея от него,

като има предвид, че:

(1) Въз основа на предварителна оценка на риска с Регламент за изпълнение (ЕС) 2018/2019 на Комисията (2) е изготвен списък на високорисковите растения, растителни продукти и други обекти.

(2) С Регламент за изпълнение (ЕС) 2018/2018 на Комисията (3) се определят конкретни правила относно процедурата за извършване на оценката на риска, посочена в член 42, параграф 4 от Регламент (ЕС) 2016/2031, по отношение на тези високорискови растения, растителни продукти и други обекти.

(3) След предварителна оценка един вид и 34 рода растения за засаждане с произход от трети държави бяха включени в приложението към Регламент за изпълнение (ЕС) 2018/2019 като високорискови растения. Сред тях са родовете Lonicera L. и Malus Mill.

(4) На 27 ноември 2019 г. Турция подаде до Комисията искане за износ в Съюза на вкоренени растения за засаждане в саксии на възраст между две и четири години от видовете Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera japonica, Lonicera ligustrina, Lonicera sempervirens и Lonicera tatarica (наричани по-долу „посочените видове Lonicera“). Искането беше подкрепено със съответното техническо досие.

(5) На 25 ноември 2021 г. Европейският орган за безопасност на храните („Органът“) прие научно становище относно оценката на риска от стоката, състояща се от посочените видове Lonicera — растения в саксии за засаждане от Турция (4). Това научно становище обхваща оценката на риска от посочените видове Lonicera — растения за засаждане в саксии, които са на възраст до четири години. Органът определи Lopholeucaspis japonica, Meloidogyne chitwoodi и Bemisia tabaci (европейски популации) като вредители от значение за посочените растения за засаждане, направи оценка на мерките за намаляване на риска, описани в досието за тези вредители, и оцени вероятността растенията да са свободни от тях. Lopholeucaspis japonica и Meloidogyne chitwoodi са включени като карантинни вредители от значение за Съюза в приложение II към Регламент за изпълнение (ЕС) 2019/2072 на Комисията (5), докато Bemisia tabaci (европейски популации) е карантинен вредител по отношение на определената защитена зона в съответствие с приложение III към посочения регламент за изпълнение.

(6) На 4 март 2020 г. Молдова подаде до Комисията искане за износ за Съюза на невкоренени присадени растения от вида Malus domestica за засаждане, във вегетативен покой, без листа и на възраст между една и три години. Искането беше подкрепено със съответното техническо досие.

(7) На 22 февруари 2022 г. Органът прие научно становище относно оценката на риска от стоката, състояща се от присадени растения за засаждане от вида Malus domestica, с произход от Молдова (6). Органът определи Xiphinema rivesi (неевропейски популации) за вредител от значение за посочените растения за засаждане, направи оценка на мерките за намаляване на риска, описани в досието за този вредител, и оцени вероятността растенията да са свободни от този вредител. Xiphinema rivesi (неевропейски популации) е карантинен вредител от значение за Съюза в съответствие с приложение II към Регламент за изпълнение (ЕС) 2019/2072.

(8) Въз основа на тези становища фитосанитарният риск от въвеждането в Съюза на вкоренени растения за засаждане в растежна среда на възраст до четири години от видовете Lonicera x bella, Lonicera caprifolium, Lonicera caucasica, Lonicera etrusca, Lonicera fragrantissima, Lonicera hellenica, Lonicera ligustrina, Lonicera sempervirens и Lonicera tatarica, с произход от Турция, и на невкоренени присадени растения във вегетативен покой, без листа от вида Malus domestica, с произход от Молдова, се счита за приемлив, при условие че се спазват съответните специални изисквания за внос, определени в приложение VII към Регламент за изпълнение (ЕС) 2019/2072.

(9) Вследствие на това посочените растения за засаждане не следва повече да се считат за високорискови растения и следва да бъдат заличени от списъка на високорисковите растения, растителни продукти и други обекти в приложението към Регламент за изпълнение (ЕС) 2018/2019.

(10) Поради това Регламент за изпълнение (ЕС) 2018/2019 следва да бъде съответно изменен.

(11) Като се има предвид инвазивният характер на Lonicera japonica, е необходима допълнителна оценка на риска, за да се определи нейното въздействие върху биологичното разнообразие в Съюза. Поради това вносът в Съюза на растения за засаждане от Lonicera japonica от всички трети държави следва да остане забранен до извършването на посочената оценка на риска.

(12) За да бъдат изпълнени задълженията на Съюза, произтичащи от Споразумението на Световната търговска организация за санитарните и фитосанитарните мерки (7), вносът на посочените видове Lonicera L., различни от Lonicera japonica, с произход от Турция, и на невкоренени присадени растения за засаждане във вегетативен покой и без листа и на възраст до три години от вида Malus domestica, с произход от Молдова, следва да бъде възобновен във възможно най-кратък срок. Поради това настоящият регламент следва да влезе в сила на третия ден след деня на неговото публикуване.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент за изпълнение (ЕС) 2018/2019 се изменя в съответствие с приложението към настоящия регламент.

Член 2 Настоящият регламент влиза в сила на третия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 16 август 2022 година. За Комисията Председател Ursula VON DER LEYEN

(1) ОВ L 317, 23.11.2016 г., стр. 4.

(2) Регламент за изпълнение (ЕС) 2018/2019 на Комисията от 18 декември 2018 г. за изготвяне на временен списък на високорискови растения, растителни продукти или други обекти по смисъла на член 42 от Регламент (ЕС) 2016/2031, както и списък на растения, за чието въвеждане в Съюза не се изискват фитосанитарни сертификати по смисъла на член 73 от посочения регламент (ОВ L 323, 19.12.2018 г., стр. 10).

(3) Регламент за изпълнение (ЕС) 2018/2018 на Комисията от 18 декември 2018 г. за установяване на конкретни правила относно процедурата за извършване на оценката на риска на високорискови растения, растителни продукти и други обекти по смисъла на член 42, параграф 1 от Регламент (ЕС) 2016/2031 на Европейския парламент и на Съвета (ОВ L 323, 19.12.2018 г., стр. 7).

(4) Група на ЕОБХ по растително здраве, 2022 г. Scientific report on the goods risk assessment of specific species of Lonicera potted plants from Turkey (Научен доклад относно оценката на риска от стоката, състояща се от определени видове растения Lonicera в саксии от Турция). EFSA Journal (Бюлетин на ЕОБХ) 2022;20(1):7014, 56 стр. https://doi.org/10.2903/j.efsa.2022.7014.

(5) Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).

(6) Група на ЕОБХ по растително здраве, 2022 г. Scientific Opinion on the commodity risk assessment of grafted plants of Malus domestica from Moldova (Научно становище относно оценката на риска от стоката, състояща се от присадени растения от вида Malus domestica от Молдова). EFSA Journal (Бюлетин на ЕОБХ) 2022;20(3):7021, 39 стр. https://doi.org/10.2903/j.efsa.2022.7201.

(7) Споразумение за санитарните и фитосанитарните мерки (прието на 15 април 1994 г., влязло в сила на 1 януари 1995 г.; UNTS том 1867, стр. 493) Световна търговска организация, https://www.wto.org/english/tratop_e/sps_e/spsagr_e.htm.